感白髮
作者：劉子翬
朝代：宋

paragraphs: 兒時坐澗石，散髮如浮烟。
風驚綠鬅鬙，意欲凌飛仙。
那知二毛見，倏忽到老邊。
蒙紗猶鏟彩，獵鬢强呈鮮。
星星儻未已，遂恐華吾顛。
騎省歎遇合，郎潛感迍邅。
萬古寄一轍，長歌悲昔賢。
流光不假借，志抱何由宣。
餘齡事可知，已矣寧非天。
窮通各有待，憔悴孰使然。
淒其槁梧畔，惕若明鏡前。
靈膏詎能涅，薅拂事可憐。
惟應幽室處，一猛放萬緣。
嘗聞衛生要，心白髮自玄。